b'\n_START_ARTICLE_\nWanda Jackson\n_START_SECTION_\nInicis\n_START_PARAGRAPH_\nJackson va n\xc3\xa9ixer a Maud (Oklahoma), filla de Tom Robert Jackson i Nellie Vera Jackson, per\xc3\xb2 ha viscut gran part de la seva vida a Oklahoma City. El seu pare, m\xc3\xbasic, es va traslladar amb la fam\xc3\xadlia a Bakersfield (Calif\xc3\xb2rnia) durant els anys quaranta, amb l\'esperan\xc3\xa7a de tenir-hi una vida millor. Dos anys despr\xc3\xa9s, va comprar a Jackson una guitarra i la va animar a tocar; tamb\xc3\xa9 la va portar a veure actuacions de Spade Cooley, Tex Williams i Bob Wills, que van deixar en ella una impressi\xc3\xb3 duradora. El 1948, quan tenia 11 anys, la fam\xc3\xadlia es va traslladar a Oklahoma. El 1956 va guanyar un concurs de talents, que va dur-la a tenir el seu propi programa de r\xc3\xa0dio._NEWLINE_Jackson va comen\xc3\xa7ar la seva carrera professional mentre encara assistia a Capitol Hill High School a Oklahoma City despr\xc3\xa9s de ser descoberta per Hank Thompson el 1954, qui l\'havia sentit cantar en una emissora de r\xc3\xa0dio local, KLPR-AM, i la va convidar a actuar amb la seva banda, els Brazos Valley Boys. Va gravar algunes can\xc3\xa7ons al seu segell, Capitol Records, com ara "You Can\'t Have My Love", un duet amb el l\xc3\xadder de banda de Thompson, Billy Gray. La can\xc3\xa7\xc3\xb3 va ser llan\xc3\xa7ada com a senzill el 1954 i va arribar al n\xc3\xbamero 8 de la llista de country. Jackson va demanar a Capitol que la contract\xc3\xa9s, per\xc3\xb2 va ser rebutjada pel productor Ken Nelson, que li va dir: "Les noies no venen discos". Jackson va acabar signant per Decca Records el 1954, amb setze anys.\n_START_SECTION_\n1955\xe2\x80\x931959\n_START_PARAGRAPH_\nDespr\xc3\xa9s de graduar-se a l\'escola secund\xc3\xa0ria, Jackson va comen\xc3\xa7ar a fer gires amb el seu pare com a m\xc3\xa0nager. Sovint compartia cartell amb Elvis Presley, qui la va animar a cantar rockabilly, i el 1955 van estar sortint breument mentre estaven de gira. Del 1955 al 1960 va formar part del repartiment habitual d\'Ozark Jubilee, un programa d\'ABC-TV d\'actuacions de m\xc3\xbasica country que es feia a Springfield (Missouri). El 1956 va signar amb Capitol, enregistrant diversos senzills que barrejant country amb rock and roll. "I Gotta Know" (1956), va assolir el n\xc3\xbamero 15._NEWLINE_Els conjunts que duia Jackson als escenaris durant aquests anys sovint eren dissenyats per la seva mare. A difer\xc3\xa8ncia de la indument\xc3\xa0ria tradicional que portaven les cantants de m\xc3\xbasica country de l\'\xc3\xa8poca, duia vestits amb serrells, talons alts i arracades llargues. Ha afirmat que va ser la primera dona a introduir el "glamour a la m\xc3\xbasica country"._NEWLINE_Va continuar enregistrant m\xc3\xa9s senzills rockabilly durant aquella d\xc3\xa8cada amb el productor Ken Nelson. Jackson va insistir que Nelson fes sonar els seus discos com els dels seus companys de segell Gene Vincent i els Blue Caps, i Nelson va reunir nombrosos i experimentats m\xc3\xbasics, entre ells el pianista de rock and roll Merill Moore i el llavors desconegut Buck Owens. Amb un estil vocal \xc3\xbanic i un material excel\xc2\xb7lent, Jackson va crear part del rock and roll m\xc3\xa9s influent de l\'\xc3\xa8poca._NEWLINE_A finals de la d\xc3\xa8cada del 1950, Jackson va gravar i publicar diverses can\xc3\xa7ons rockabilly, incloent "Hot Dog! That Made Him Mad", "Mean, Mean Man", "Fujiyama Mama" (que va arribar al n\xc3\xbamero 1 al Jap\xc3\xb3) i "Honey Bop", tot i que les can\xc3\xa7ons van ser nom\xc3\xa9s \xc3\xa8xits regionals. Al febrer i mar\xc3\xa7 de 1959 va fer una gira pel Jap\xc3\xb3.\n_START_SECTION_\n1960\xe2\x80\x931964: reina del rockabilly\n_START_PARAGRAPH_\nEl 1960 Jackson va tenir un \xc3\xa8xit pop al Top 40 amb "Let\'s Have a Party", una can\xc3\xa7\xc3\xb3 que Presley havia gravat tres anys abans. Va estar al capdavant de concerts amb la seva pr\xc3\xb2pia banda, que va batejar com a "the Party Timers", i hi destacaven el pianista Big Al Downing i el guitarrista Roy Clark, pr\xc3\xa0cticament desconegut en aquell moment. La seva carrera musical al country tamb\xc3\xa9 va comen\xc3\xa7ar a enlairar-se amb "Right or Wrong", escrit per ella mateixa i un n\xc3\xbamero 9, i "In the Middle of a Heartache", que va assolir el n\xc3\xbamero 6. Ambd\xc3\xb3s senzills tamb\xc3\xa9 van tenir \xc3\xa8xit en el Top 40._NEWLINE_L\'\xc3\xa8xit inesperat dels seus discos va portar Capitol a llan\xc3\xa7ar diversos \xc3\xa0lbums compostos pel seu material de la d\xc3\xa8cada del 1950, com ara Rockin\' with Wanda (1960) i There is a Party Goin\' On, que inclo\xc3\xafa "Tongue Tied" i "Hard-Headed Woman". Els seus dos \xc3\xa0lbums de 1961 i 1962, Right or Wrong i Wonderful Wanda, comptaven amb els seus dos \xc3\xa8xits top ten de country del 1961. El 1963, Jackson va gravar un altre \xc3\xa0lbum, Two Sides of Wanda, que inclo\xc3\xafa m\xc3\xbasica rock and roll i country, com ara una versi\xc3\xb3 de "Whole Lotta Shakin\' Goin\' On", de Jerry Lee Lewis. L\'\xc3\xa0lbum va fer-li guanyar a Jackson la seva primera nominaci\xc3\xb3 al Grammy, a la millor interpretaci\xc3\xb3 vocal femenina de country._NEWLINE_L\'any 1961 es va casar amb el programador inform\xc3\xa0tic Wendell Goodman, que li feia de m\xc3\xa0nager, i amb qui va tenir dues criatures.\n_START_SECTION_\n1965\xe2\x80\x931979: country i g\xc3\xb2spel\n_START_PARAGRAPH_\nCap al 1965, Jackson es va centrar m\xc3\xa9s exclusivament en el country tradicional, ja que el rockabilly va disminuir en popularitat, i va tenir un seguit d\'\xc3\xa8xits del Top 40 durant els seg\xc3\xbcents deu anys. El 1966 va llan\xc3\xa7ar dos senzills que van assolir el Top 20 de country, "Tears Will Be the Chaser for Your Wine" i "The Box It Came In"._NEWLINE_A principis del 1965, Jackson va ser convidada per Electrola, el soci alemany de distribuci\xc3\xb3 de Capitol, per a gravar en alemany. El seu single de debut en alemany, "Santo Domingo" (recolzat per "Morgen, ja morgen"), gravat als estudis d\'Electrola a Col\xc3\xb2nia, va ser un gran \xc3\xa8xit al pa\xc3\xads, assolint el n\xc3\xbamero 5 de les llistes oficials alemanyes i l\'1 de les llistes de Bravo, la revista d\'adolescents m\xc3\xa9s influent d\'Alemanya. Durant els mesos que van seguir a l\'\xc3\xa8xit de Santo Domingo a les llistes, Jackson tamb\xc3\xa9 va tornar a gravar algunes de les seves can\xc3\xa7ons alemanyes en neerland\xc3\xa8s i en japon\xc3\xa8s. L\'\xc3\xa8xit de Santo Domingo va impulsar la gravaci\xc3\xb3 de vuit senzills m\xc3\xa9s en alemany fins el 1968, que tamb\xc3\xa9 van ser llan\xc3\xa7ats en un \xc3\xa0lbum, Made in Germany. El seu darrer senzill alemany va ser gravat el 1970._NEWLINE_El 1967 va gravar dos \xc3\xa0lbums i va llan\xc3\xa7ar una s\xc3\xa8rie de senzills durant els anys seg\xc3\xbcents, que sovint la reafirmaven com a personatge ardent i violent, fins i tot "My Big Iron Skillet" (1969), un \xc3\xa8xit del Top 20 que amena\xc3\xa7ava amb la mort o un atac per enganyar un c\xc3\xb2njuge. Els anys 1970 i 1971 va tenir els seus \xc3\xbaltims Top 20 de country amb "A Woman Lives for Love" (la seva segona nominaci\xc3\xb3 al Grammy) i "Fancy Satin Pillows". Va seguir el lideratge de Kitty Wells com a segona vocalista femenina de country en tenir el seu propi propi programa de televisi\xc3\xb3 sindicat, Music Village, del 1967 al 1968._NEWLINE_Al comen\xc3\xa7ament de la d\xc3\xa8cada del 1970, a petici\xc3\xb3 dels seus fills, Jackson i el seu marit van comen\xc3\xa7ar a assistir regularment a l\'esgl\xc3\xa9sia i es van convertir en cristians, fet que, segons va dir, va salvar el seu matrimoni. Llavors va comen\xc3\xa7ar a enregistrar can\xc3\xa7ons i \xc3\xa0lbums de g\xc3\xb2spel, com ara Praise the Lord (Capitol, 1972). Despr\xc3\xa9s que el segell l\'acomiad\xc3\xa9s va gravar diversos \xc3\xa0lbums per a petites discogr\xc3\xa0fiques religioses i va crear tours a esgl\xc3\xa9sies evang\xc3\xa8liques per tot el pa\xc3\xads amb el seu marit. Jackson volia enregistrar una barreja de m\xc3\xbasica country i g\xc3\xb2spel als seus \xc3\xa0lbums, per\xc3\xb2 tanmateix, els segells religiosos no hi estaven interessats.\n_START_SECTION_\n1980\xe2\x80\x931999: retorn al rockabilly\n_START_PARAGRAPH_\nA principis dels anys vuitanta Jackson va ser convidada a Europa a tocar i gravar material rockabilly quan els revivalistes la van buscar, i durant aquella d\xc3\xa8cada va anar de gira regularment per Escandin\xc3\xa0via, Anglaterra i Alemanya durant aquella d\xc3\xa8cada. Abra\xc3\xa7ant ara la seva hist\xc3\xb2ria de rock and roll, Jackson va llan\xc3\xa7ar l\'\xc3\xa0lbum Rockabilly Fever el 1984 (posteriorment editat per Rounder Records com a Rock N\' Roll Your Blues Away el 1986), el seu primer \xc3\xa0lbum prof\xc3\xa0 en una d\xc3\xa8cada i el seu primer enregistrament de m\xc3\xbasica rock en m\xc3\xa9s de vint anys._NEWLINE_Cyndi Lauper va recon\xc3\xa8ixer que les gravacions cl\xc3\xa0ssiques de rockabilly de Jackson van ser una influ\xc3\xa8ncia i una inspiraci\xc3\xb3 importants per a ella durant aquest per\xc3\xadode, i entre els fans de Jackson tamb\xc3\xa9 hi havia una nova generaci\xc3\xb3 de vocalistes femenines de m\xc3\xbasica country, entre elles Rosanne Cash, Pam Tillis, Jann Browne i Rosie Flores. Jackson va gravar un duet amb Browne en un \xc3\xa0lbum d\'aquesta \xc3\xbaltima el 1987, i el 1995 va cantar dos duets amb Flores al seu \xc3\xa0lbum Rockabilly Filly, i despr\xc3\xa9s va iniciar una gira pels Estats Units amb ella, la seva primera gira estatunidenca des de la d\xc3\xa8cada del 1970.\n_START_SECTION_\n2000\xe2\x80\x93present\n_START_PARAGRAPH_\nL\'any 2001, ja entrada en la seixantena i continuant fent gires, va actuar al Festival Rockabilly de Jackson (Tennessee) amb The Cadillac Angels. Dos anys m\xc3\xa9s tard va llan\xc3\xa7ar el seu primer \xc3\xa0lbum d\'estudi des de 1987, Heart Trouble, amb CMH Records; el disc inclo\xc3\xafa les aparicions de convidats com Elvis Costello, The Cramps i Rosie Flores. Va tornar a Anglaterra el 28 d\'octubre de 2008 per actuar al Rock \'n\' Roll Festival de Londres amb Jerry Lee Lewis i Linda Gail Lewis al f\xc3\xb2rum de la capital, l\'O2 Forum Kentish Town._NEWLINE_El 2009 es va unir a Jack White per gravar The Party Ain\'t Over. L\'\xc3\xa0lbum, publicat el 2011, va marcar la primera aparici\xc3\xb3 de Jackson a les llistes de LPs de Billboard Hot 200, al n\xc3\xbamero 58. L\'\xc3\xa0lbum tamb\xc3\xa9 va batre el r\xc3\xa8cord de Mae West de ser la vocalista de m\xc3\xa9s edat a entrar al r\xc3\xa0nquing amb el seu \xc3\xa0lbum Way Out West (1966): Jackson, amb 73 anys, era nom\xc3\xa9s un m\xc3\xa9s gran que West aleshores. Per promoure el seu nou \xc3\xa0lbum va actuar amb White tant al Late Show with David Letterman com a Conan._NEWLINE_Jackson va apar\xc3\xa8ixer a l\'espectacle de la BBC Hootenanny a finals de 2010, interpretant la seva versi\xc3\xb3 de "Let\'s Have a Party" i una cover de la can\xc3\xa7\xc3\xb3 d\'Amy Winehouse "You Know I\'m No Good" amb Jools Holland i la seva orquestra. L\'any seg\xc3\xbcent, despr\xc3\xa9s de la mort de Winehouse, va participar en una actuaci\xc3\xb3 d\'homenatge a aquesta amb Sharon Jones & the Dap-Kings al VH1 Divas Live 2011._NEWLINE_El 2012 va llan\xc3\xa7ar el seu trenta-primer \xc3\xa0lbum d\'estudi Unfinished Business amb Sugar Hill Records. L\'\xc3\xa0lbum es remunta a les seves arrels rockabilly i country, i va ser produ\xc3\xaft pel cantautor d\'americana Justin Townes Earle, i es va convertir en el primer de Jackson en 39 anys a formar part de la llista de LPs de Billboard Hot Country._NEWLINE_El 14 de novembre de 2017 es va publicar l\'autobiografia de Jackson, titulada Every Night is Saturday Night: A Country Girl\'s Journey to the Rock and Roll Hall of Fame, editada per BMG Music i coescrita amb Scott Bomar, amb pr\xc3\xb2leg d\'Elvis Costello. El llan\xc3\xa7ament es va celebrar amb una festa oficial, signatura de llibres i actuaci\xc3\xb3 al Museu Grammy, a Los Angeles, i un esdeveniment de celebraci\xc3\xb3 al Country Music Hall of Fame, a Nashville. Aquell mateix any va morir el seu marit i m\xc3\xa0nager, Wendell Goodman._NEWLINE_Amb l\'anunci de la seva retirada dels escenaris a principis de 2019 per motius de salut i seguretat, l\'equip de Jackson tamb\xc3\xa9 va confirmar que la cancel\xc2\xb7laci\xc3\xb3 de les aparicions que ja tenia programades en dos esdeveniments propers: el Viva Las Vegas Rockabilly Weekend i el Nashville Boogie Vintage Weekender. Posteriorment, en unes declaracions des de la seva llar a Oklahoma City, on vivia des de la d\xc3\xa8cada del 2000, Jackson va revelar en una entrevista a Rolling Stone que un accident vascular no revelat anteriorment, ocorregut l\'agost de 2018, va ser parcialment la causa de la seva decisi\xc3\xb3. Tot i aix\xc3\xad, va reiterar que estava en proc\xc3\xa9s de gravar un nou \xc3\xa0lbum, produ\xc3\xaft per Joan Jett, que esperava completar al llarg de l\'any.'